Liselott Blixt (DF), 2013-04-04:
I Dansk Folkeparti er vi ikke bange for at tage debatten om, hvad det er, vi skal lovgive om herinde, og hvordan vi stiller borgerne i Danmark.
Det er det, vi mener at vi har et Folketing til.
Hvis det er sådan, at alting skal gå igennem EU, hvilket efterhånden en stor procentdel gør, så kunne vi jo netop nedlægge Folketinget – og det er måske også det, man arbejder sig hen imod – så vi får en stor europæisk union, som mange af de siddende partier jo gerne ser.
Det er åbenbart også derfor, man nu går med til at sige: Ja, men vi tog fejl for 20 år siden, så vi vil forbyde snus, uanset om det er sundhedsskadeligt eller ej og hvor mange der tager det, uden at se på noget af det og sige, at det her vil vi gerne kæmpe for, fordi der er nogle mennesker, der gerne bruger snus.
Specielt nu, hvor rygning er blevet mere yt, så er der flere og flere, der gerne bruger snus, som ikke er til skade for andre mennesker, som ikke generer andre, i modsætning til når man står med en cigaret eller noget.
Næh, forbydes skal det, uanset om det er farligt eller ej, eller om det generer andre.
Det mener vi i Dansk Folkeparti er forkert.
Vi har jo tit de her debatter om rygning, og hvad de forskellige borgere må, og nogle gange kan jeg godt forstå, at borgerne kigger ind udefra og siger: Hvad sker der derinde?
Politikere snakker om frigivelse af hash, at vi skal have fixerum, at alle de her forbudte stoffer skal lovliggøres, men når vi taler om cigaretter, snus eller e-cigaretter, så skal det forbydes, så er det farligt, pas på! Helt ærligt, jeg kan godt forstå de borgere, der følger med derude og tænker: Herregud, hvorfor skal vi bruge så meget tid og så mange ressourcer på at tale om snus, fordi man havde et direktiv for 20 år siden, som man dengang mente var i orden?
Det eneste, der kom ud af det, var, at vi ikke måtte sælge portionspakket snus, hvilke også er tåbeligt.
Men det kan vi jo sige om mange af de ideer, der kommer fra EU, nemlig at det er tåbelige ideer, og meningen med, at vi sidder der, må da også være at arbejde for, at vi får nogle af de ting, som er gode for vores borgere i Danmark.
Det ligger hos sundhedsministeren, ergo må vi se på det som sundhedsordførere.
Vi er i et høringssvar til Europaudvalget netop kommet med en udtalelse, også om det kommende direktiv, om, at vi, et flertal i udvalget, finder, at det gældende tobaksvaredirektiv fra 2001 ikke indeholder et forbud mod salg af løs snus i Danmark.
Man vil ikke engang indrømme, om man er for eller imod.
Man vil ikke tale om, hvorfor det skal forbydes.
Næh, det er bare EU, der siger det, og så klapper vi hælene sammen og siger: Yes sir, det gør vi.
Det synes jeg er en skam, og jeg kunne godt tænke mig at spørge dem, der nu siger, at det her pløjer vi igennem, fra ministerens side og fra Socialdemokraternes side og fra radikal side, hvad grunden er til, at man bare siger: Jamen vi kører det igennem, vi vil ikke engang prøve det ved en domstol.
Der var nogle jurister, der på et tidspunkt sagde, at sådan var reglerne.
Nu er der nogle andre, der siger noget andet, og så siger man bare, at det er helt i orden, at vi bare gør det.
I Dansk Folkeparti synes vi i hvert fald, at når vi ser nogle af de forslag fra EU, som et flertal i vores Folketing kan se der er noget galt med, så bør vi arbejde mod dem.
Vi kan ikke være andet bekendt.
Der er nogle borgere derude, der har stemt på os til at arbejde for et bedre Danmark, og det mener jeg ikke man gør fra regeringens side nu.
Jeg synes, at det er manglende respekt for Folketinget.